মুখ্যমন্ত্রী মমতা বন্দ্যোপাধ্যায় যখন নেদারল্যান্ডসে কন্যাশ্রী প্রকল্পের পরিচিতি করাচ্ছেন, তখন রাজ্যের উদ্যানপালন (হর্টিকালচার) দফতর সক্রিয় হয়েছে ইউরোপীয় ইউনিয়নের দেশগুলিতে বাংলার আম রফতানিতে। উদ্দেশ্য, ফলের রফতানি শিল্পের ক্ষেত্র প্রশস্ত করা।
নেদারল্যান্ডসে ‘ইউনাইটেড নেশন পাবলিক সার্ভিস ফোরামের সম্মেলনে’র দৌলতে মমতা বন্দ্যোপাধ্যায়ের কন্যাশ্রী প্রকল্প পরিচিতি পেয়েছে। উদ্যানপালন দফতরের দাবি, এই ‘পরিচিতি’ ইউরোপের বাজারে বাংলার ল্যাংড়া, ফজলি, হিমসাগর, লক্ষণভোগের প্রবেশপথ প্রশস্ত করবে।
রাজ্যের উদ্যানপালন মন্ত্রী আব্দুর রেজ্জাক মোল্লা জানান, ইউরোপীয় ইউনিয়নে রফতানির জন্য কিছু নিয়মাবিধি রয়েছে। তিনি বলেন, ‘‘ওই নিয়ম মেনে মালদায় যে সরকারি প্যাক হাউস রয়েছে, তার পরিকাঠামো উন্নত করা হয়েছে।’’
রাজ্যের এই প্রকল্পে সাহায্যের হাত বাড়িয়েছে বিভিন্ন কেন্দ্রীয় সংস্থা। আজ, শনিবার রাজ্য এবং কেন্দ্রীয় সরকারের যৌথ পর্যবেক্ষণ করার কথা ওই প্যাক হাউসটির। কেন্দ্রীয় সংস্থা ‘এপেডা’ (এগ্রিকালচারাল প্রোডাক্ট এক্সপোর্ট ডেভলপমেন্ট অথরিটি)-র কলকাতার ডিজিএম রঞ্জিতকুমার মণ্ডল জানান, বর্তমানে ব্যক্তিগত পরিকাঠামো নিয়ে অনেকে আম রফতানি করছেন। এই প্রথম সরকারি সহায়তায়, আন্তর্জাতিক নিয়ম মেনে আম রফতানির ব্যবস্থা করা হচ্ছে।

এই বিষয়ে অন্যান্য খবর

কার্বাইডে পাকানো হিমসাগর, ল্যাংড়ায় বিরক্ত! স্বাদ ফেরাবে সস্তায় ‘সরকারি আম’


বর্তমানে মালদার আম সরাসরি রফতানি না-হয়ে আচার বা জেলির মতো প্রক্রিয়াজাত রূপ নিয়ে বিদেশে যায়। উদ্যানপালন বিভাগের দাবি, এবার আম সরাসরি ইউরোপে পৌঁছবে। রেজ্জাক বলেন,‘‘এতে কৃষকরা লাভবান হবেন। রাজ্য সরকার সেই পরিকাঠামো তৈরি করেছে। অন্যদিকে, বিদেশে খ্যাতি বাড়বে ল্যাংড়া, হিমসাগর, ফজলি আমের।’’